奉酬應物
作者：陳師道
朝代：宋

paragraphs: 論世闕真是，憎好成愚賢。
衆手挽跛牂，擬度驊騮前。
與子早相好，於今不知年。
似從欲著帽，憂喜同華顛。
生世如風花，高下亦偶然。
填溝偶不死，揮刃忽自全。
病馬試春草，游魚縱奔川。
稍思升斗祿，筦庫未闕員。
一饑尚可忍，百歲當復延。
相予乘下澤，得句要子宣。
此生期樂死，它日須詩傳。
縮手著袖間，彈棋一爭先。